FÆLLES HOLDNING (EF) Nr. 3/2000

fastlagt af Rådet den 15. november 1999

med henblik på vedtagelse af Europa-Parlamentets og Rådets direktiv 2000/.../EF om ændring af Rådets direktiv 79/373/EØF om handel med foderblandinger og Rådets direktiv 96/25/EF om omsætning af fodermidler

(2000/C 17/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

i henhold til fremgangsmåden i traktatens artikel 251(3), og

ud fra følgende betragtninger:

(1) Ifølge Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF(4) skal visse virksomheder og mellemhandlere tildeles et godkendelsesnummer; for at sikre gennemsigtighed og for at lette kontrollen bør det kræves, at registreringsnummeret eller godkendelsesnummeret alt efter tilfældet også anføres på etiketten eller i det dokument, der ledsager foderblandingerne;

(2) ifølge artikel 2, litra 1), i Rådets direktiv 79/373/EØF af 2. april 1979 om handel med foderblandinger(5) er datoen for mindste holdbarhed for en foderblanding den dato, indtil hvilken dette foder bevarer sine særlige egenskaber under egnede opbevaringsforhold; ordene "særlige egenskaber" omfatter i den forbindelse samtlige egenskaber, som er bestemmende for kvaliteten af en foderblanding, herunder virkningen af de indeholdte tilsætningsstoffer; denne virkning oplyser udløbsdatoen for garantien for indholdet, der skal anføres i henhold til Rådets direktiv 70/524/EØF(6), om; derfor er det i alle tilfælde, hvor holdbarheden af et tilsætningsstof er den faktor, der begrænser foderblandingens kvalitet, netop denne dato, der er bestemmende for fastsættelsen af datoen for den mindste holdbarhed; den tilsvarende bestemmelse i artikel 5d, stk. 1, andet afsnit, i direktiv 79/373/EØF er imidlertid ikke tilstrækkelig klar og bør derfor erstattes.

(3) i direktiv 79/373/EØF anvendes begrebet "Verkehr" i den tyske sprogudgave ("handel" på dansk) i stedet for begrebet "Vermarktung" (markedsføring) som på de andre sprog; da begreberne har forskellig betydning, må sprogudgaverne bringes i overensstemmelse med hinanden; anvendelsesområderne for direktiver af yngre dato på foderområdet omfatter sædvanligvis "Inverkehrbringen", dvs. "omsætning"; direktiv 79/373/EØF bør afpasses i overensstemmelse hermed; der bør desuden indføres en definition af "handel" ("omsætning");

(4) i henhold til Rådets direktiv 79/373/EØF blev der ved Kommissionens beslutning 91/516/EØF(7) fastsat en liste over de ingredienser, som det af hensyn til beskyttelsen af menneskers og dyrs sundhed er forbudt at anvende i foderblandinger; forbuddet omfatter dog ikke omsætning af sådanne stoffer som fodermidler eller husdyrbrugeres direkte anvendelse af sådanne stoffer som fodermidler;

(5) for at afhjælpe denne situation bør for det første anvendelsesområdet for Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF(8) udvides for ligeledes at omfatte anvendelsen af fodermidler; til afløsning af Kommissionens beslutning 91/516/EØF bør det for fremtiden endvidere fastsættes en liste over de stoffer, som det er forbudt eller forbundet med visse restriktioner at bringe i omsætning eller anvende som fodermidler, for at forbuddene eller restriktionerne kan få en generel rækkevidde og både gælde for direkte anvendelse af fodermidlerne og også omfatte anvendelse af dem i foderblandinger; Rådets direktiv 79/373/EØF bør derfor ændres tilsvarende;

(6) erfaringerne viser, at visse biprodukter, der har undergået en industriel forarbejdning, kan indeholde stoffer, der ikke udgør nogen fare for dyrs og menneskers sundhed, men som imidlertid kan påvirke miljøet uheldigt; det bør derfor også fastsættes, at fodermidler ikke må udgøre nogen fare for miljøet;

(7) i Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF(9) er der fastsat bestemmelser om afsætning af animalsk affald, der er bestemt til anden anvendelse end konsum, og i Rådets direktiv 96/25/EF er der fastsat bestemmelser om nøjagtig mærkning, der oplyser brugeren om produkternes identitet og begrænsningerne af deres anvendelsesmuligheder; der bør sikres en nøje overensstemmelse mellem retsakterne på det veterinære område og retsakterne om foder;

(8) for at give brugerne og kontrolmyndighederne midler til let at efterprøve fodermidlers oprindelse og deres overholdelse af de sundhedsgarantier, som følger af direktiv 90/667/EØF, bør de oplysninger, der er foreskrevet for fodermidler, også omfatte producent-virksomhedens navn og adresse, godkendelsesnummeret og partiets referencenummer eller enhver anden oplysning, som gør det muligt at efterspore fodermidlet;

(9) Rådets direktiv 79/373/EØF og 96/25/EF bør ændres i overensstemmelse hermed-

UDSTEDT FØLGENDE DIREKTIV:

Artikel 1

Rådets direktiv 79/373/EØF ændres således:

1) I artikel 2 tilføjes følgende litra:

"m) 'omsætning' eller 'handel': besiddelse af foderblandinger med henblik på salg, herunder udbud, eller anden form for overdragelse til tredjemand gratis eller mod vederlag, samt selve salget eller anden form for overdragelse."

2) Artikel 5, stk. 1, litra k), affattes således:

"k) fra den 1. april 2001, alt efter tilfældet, det godkendelsesnummer, der er tildelt virksomheden i overensstemmelse med artikel 5 i Rådets direktiv 95/69/EF af 22. december 1995 om betingelser og bestemmelser for registrering af visse foderstofvirsomheder og mellemhandlere(10), eller det registreringsnummer, der er tildelt virksomheden i overensstemmelse med artikel 10 i samme direktiv."

3) Artikel 5d, stk. 1, andet afsnit, affattes således:

"Såfremt andre bestemmelser i fællesskabsforskrifterne om foderblandinger kræver, at der anføres en dato for mindste holdbarhed eller en udløbsdato for garantien, skal anførelsen finde sted som vist i første afsnit, idet dog kun udløbsdatoen for den korteste frist anføres."

4) Artikel 10, litra c), udgår.

5) I artikel 10, litra e), udgår "og i de lister, der er omhandlet ovenfor i litra b) og c)".

6) I artikel 10a tilføjes følgende stykke:

"3. Medlemsstaterne foreskriver, at fodermidler på den liste, der er fastsat ifølge artikel 11, litra b), i direktiv 96/25/EF, ikke må anvendes som fodermidler til fremstilling af foderblandinger i henhold til de dér fastsatte bestemmelser."

7) Overalt i direktivet erstattes udtrykket "markedsføring" med udtrykket "handel".

8) [Vedrører ikke den danske udgave].

Artikel 2

Rådets direktiv 96/25/EF ændres således:

1) Titlen affattes således:

"Rådets direktiv 96/25/EF af 29. april 1996 om omsætning og anvendelse af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF".

2) Artikel 1, stk. 1, affattes således:

"1. Dette direktiv gælder for omsætning og anvendelse af fodermidler i Fællesskabet."

3) Artikel 3 affattes således:

"Artikel 3

Medmindre andet følger af andre fællesskabsbestemmelser, bestemmer medlemsstaterne, at fodermidler kun må omsættes i Fællesskabet, hvis de er sunde, uforfalskede og af sædvanlig handelskvalitet. Medlemsstaterne foreskriver, at fodermidler, når de omsættes eller anvendes, ikke må udgøre nogen fare for menneskers eller dyrs sundhed eller for miljøet, og at de ikke må bringes i omsætning på en måde, der kan virke vildledende."

4) Artikel 5, stk. 1, litra g), erstattes med:

"g) navn eller firmanavn og adresse eller hjemsted for producentvirksomheden, godkendelsesnummer og partiets referencenummer eller enhver anden oplysning, som gør det muligt at efterspore fodermidlet, når virksomheden skal godkendes i overensstemmelse med:

- direktiv 90/667/EØF(11)

- fællesskabsforanstaltninger anført på en liste, der skal udarbejdes efter proceduren i artikel 13

h) 'navn eller firmanavn og adresse eller hjemsted for den ansvarlige for de i dette stykke omhandlede oplysninger, hvis den pågældende er forskellig fra producenten i litra g).'"

5) Artikel 11 ændres således:

a) "artikel 14" ændres til "artikel 13"

b) litra b) erstattes med:

"b) fastsættes der en liste over stoffer, hvis omsætning eller anvendelse som fodermidler er underlagt restriktioner eller er forbudt, for at sikre, at bestemmelserne i artikel 3 overholdes

c) ændres den i litra b) nævne liste på baggrund af den videnskabelige og tekniske udvikling

d) ændres bilaget på baggrund af den videnskabelige og tekniske udvikling."

Artikel 3

1. Medlemsstaterne vedtager og offentliggør senest den ...(12) de nødvendige love og administrative bestemmelser for at efterkomme dette direktiv. De underretter straks Kommissionen herom. De anvender disse love og bestemmelser senest fra den...(13).

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på dagen for offentliggørelsen De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i ..., den

For Europa-Parlamentet

Formand

På Rådets vegne

Formand

(1) EFT C 261 af 19.8.1998, s. 3.

(2) EFT C 101 af 12.4.1999, s. 89.

(3) Europa-Parlamentets udtalelse af 16.12.1998 (EFT C 98 af 9.4.1999, s. 150), Rådets fælles holdning af 19.11.1999 og Europa-Parlamentets afgørelse af ... (endnu ikke offentliggjort i EFT).

(4) EFT L 332 af 30.12.1995, s. 15. Direktivet er senest ændret ved direktiv 1999/29/EF (EFT L 115 af 4.5.1999, s. 32).

(5) EFT L 86 af 6.4.1979, s. 30. Direktivet er senest ændret ved Kommissionens direktiv 1999/61/EF (EFT L 162 af 26.6.1999, s. 67).

(6) EFT L 270 af 14.1.1970, s. 1. Direktivet er senest ændret ved Kommissionens forordning (EF) nr. 45/1999 (EFT L 6 af 12.1.1999, s. 3).

(7) EFT L 281 af 9.10.1991, s. 23. Beslutningen er senest ændret ved Kommissionens beslutning 1999/420/EF (EFT L 162 af 26.6.1999, s. 69).

(8) EFT L 125 af 23.5.1996, s. 35. Direktivet er senest ændret ved Kommissionens direktiv 1999/61/EF (EFT L 162 af 26.6.1999, s. 67).

(9) EFT L 363 af 27.12.1990, s. 51. Direktivet er senest ændret ved tiltrædelsesakten af 1994.

(10) EFT L 332 af 30.12.1995, s. 15. Direktivet er senest ændret ved direktiv 1999/29/EF (EFT L 115 af 4.5.1999, s 32).

(11) EFT L 363 af 27.12.1990, s. 51. Senest ændret ved tiltrædelsesakten af 1994.

(12) 12 måneder efter dette direktivs ikrafttræden.

(13) 18 måneder efter dette direktivs ikrafttræden.

RÅDETS BEGRUNDELSE

I. INDLEDNING

1. Kommissionen forelagde den 14. juli 1998 Rådet et forslag på grundlag af EF-traktatens artikel 100 A om ændring af direktiv 79/373/EØF om handel med foderblandinger og direktiv 96/25/EF om omsætning af fodermidler(1).

2. Europa-Parlamentet afgav første behandlingsudtalelse om Kommissionens forslag den 16. december 1998, hvori det godkendte forslaget uden ændringer(2). Det Økonomiske og Sociale Udvalg afgav udtalelse den 28. januar 1999(3). Efter Amsterdam-traktatens ikrafttræden den 1. maj 1999 har Kommissionen imidlertid ændret retsgrundlaget for forslaget til artikel 152 i EF-traktaten. Regionsudvalget gav afkald på sin ret til at afgive udtalelse om forslaget den 15. september 1999.

3. På samlingen den 15. november 1999 vedtog Rådet sin fælles holdning i overensstemmelse med EF-traktatens artikel 251.

II. FORSLAGETS MÅL

4. Direktiv 79/373/EØF vedrører handel med foderblandinger. Den foreslåede ændring af dette direktiv tager i det væsentlige sigte på at gøre dette mere dækkende, idet:

- der indsættes en bestemmelse, hvorefter virksomhedens godkendelsesnummer (som defineret i direktiv 95/69/EF om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/534/EØF, 74/63/EØF, 79/373/EØF og 84/471/EØF) eller, alt efter tilfældet, virksomhedens registreringsnummer anføres på etiketten eller det dokument, der ledsager foderblandingerne

- der i direktiv 79/373/EØF indsættes en henvisning til ændringen i direktiv 96/25/EF om fastlæggelse af en liste over forbudte ingredienser i fodermidler, som også skal gælde for omsætning og anvendelse af sådanne fodermidler.

5. Direktiv 96/25/EF indeholder bestemmelser for omsætninger af fodermidler i Fællesskabet. Et af formålene med den foreslåede ændring af dette direktiv er at udvide dets anvendelsesområde, så det både omfatter omsætning og anvendelse af fodermidler. Dette indebærer, at bestemmelserne vedrørende omsætningen af fodermidler bør gælde for alle produkter, der anvendes som fodermidler, herunder produkter, som anvendes direkte af husdyrbrugere uden at blive omsat på noget tidspunkt. Således vil reglerne om fodermidlers sikkerhed nu gælde for alle former for produkter, der anvendes som fodermidler, og vil også finde anvendelse på de enkelte bedrifter.

6. Et andet formål med ændringen er at udfylde visse lakuner i den gældende fællesskabslovgivning.

- For det første gælder den liste over ingredienser, der ikke må anvendes i foderblandinger, og som er angivet i Kommissionens beslutning 91/516/EØF(4), på nuværende tidspunkt kun for markedsføring af foderstoffer, og bør derfor ophæves. For at udvide anvendelsesområdet skal der i stedet for listen i direktiv 96/25/EF vedtages en negativliste over ingredienser, der ikke må bringes i omsætning eller anvendes direkte i nogen former for fodermidler, herunder foderblandinger.

- For det andet skal det af bestemmelserne i direktiv 96/25/EØF vedrørende sikkerheden i forbindelse med fodermidler klart fremgå, at fodermidler ikke må udgøre nogen fare for miljøet.

7. Endelig har ændringen af dette direktiv til formål at sikre, at det bliver muligt at efterspore fodermidler, der består af animalsk affald som omhandlet i direktiv 90/667/EØF om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF. For at gøre det muligt at efterspore sådanne fodermidler fra det øjeblik, de bringes i omsætning, og indtil deres endelige brug, skal der på produktetiketten være anført oplysninger, hvorved producenterne let kan identificeres (dvs. at virksomhedens godkendelsesnummer og partiets referencenummer skal være anført sammen med virksomhedens navn og adresse).

III. GENNEMGANG AF DEN FÆLLES HOLDNING

8. Rådet godkendte indholdet af Kommissionens forslag, idet det kun foretog nogle få ændringer, som Kommissionen kunne tilslutte sig. Disse ændringer indebærer en yderligere præcisering og stramning af sigtet med denne foranstaltning på baggrund af BSE- og dioxin-kriserne. Der er endvidere foretaget flere redaktionelle ændringer med henblik på at præcisere tekstens mening.

9. For så vidt angår ændringerne af direktiv 79/373/EØF har Rådet foretaget følgende ændringer:

- Der er indsat nye bestemmelser i artikel 1, stk. 1 og 7, ledsaget af en tilsvarende betragtning, med henblik på at harmonisere den terminologi, der anvendes i den gældende fællesskabslovgivning, idet man f.eks. i stedet for "markedsføring" nu anvender udtrykket "omsætning"; dette udtryk er blevet indført i fællesskabslovgivningen inden for det seneste årti, men er hidtil ikke blevet gengivet korrekt i alle sprogudgaver.

- Med en ny bestemmelse i artikel 1, stk. 3, og en dertil hørende betragtning, præciseres det, at foderblandingernes kvalitet også er bestemt af den mindste holdbarhed for de tilsætningsstoffer, fodermidlerne indeholder, og det er påkrævet, at dette gøres klart for den endelige bruger.

- I henhold til en ny bestemmelse i artikel 1, stk. 8, ændres udtrykket "mangimi" (foder) i den italienske udgave til "alimenti per animali" (fodermidler).

- Med en ændring af bestemmelsen i artikel 2, stk. 3, indføres der en sondring for så vidt angår kvalitetskravene til de fodermidler, der omsættes, og de fodermidler, der anvendes direkte som foder. Det fastsættes, at hverken den ene eller den anden form for fodermidler må udgøre nogen fare for menneskers eller dyrs sundhed eller for miljøet.

- Med bestemmelsen i artikel 2, stk. 4, første led, er der foretaget en ændring, der har til formål at sikre, at flere former for fodermidler end de hidtil omfattede(5) vil kunne efterspores.

IV. GENERELLE KONKLUSIONER

Rådet vedtog Kommissionens forslag som sin fælles holdning med de ovenanførte ændringer samt visse redaktionelle forbedringer, som Kommissionen har tilsluttet sig.

(1) EFT C 261 af 19.8.1998, s. 3.

(2) EFT C 98 af 9.4.1999, s. 143.

(3) EFT C 101 af 12.4.1999, s. 89.

(4) Kommissionens beslutning 91/516/EØF af 9. september 1991 om listen over råvarer, som det er forbudt at anvende i foderblandinger. Beslutningen blev truffet i henhold til direktiv 79/373/EØF.

(5) Dette gjaldt hidtil kun fodermidler, der var omfattet af direktiv 90/667/EØF om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF.